  Виталий Пронин 22-тӥ шуркынмонэ ортчоз кырӟасьёс но ансамбльёс куспын «Элькуновидение» конкурс. Ойдолэ тодматском вожвылъяськонэ пыриськисьёсын сцена вылэ потон радлыксыя.  [row][double_paragraph] [/double_paragraph][double_paragraph]Глазов ёрос, Валерий Главатских. «Эктон» кырӟан, кылъёсыз но крезьгурез В. Главатскихлэн.- Улӥсько Кечпигуртын, ужасько фермаын оператор луыса. Пичияк шудӥсько фортепианоен. Ёросын монэ кырӟась шуыса тодо ни бере, конкурсэ но мыныны ёрос центр ачиз ӵектӥз. Кылем арын «Мынам Удмуртие» ТРК-ен радъям Быдӟым Вормонлы сӥзем конкурсын аслам гожтэм кырӟанэным 3-тӥ инты басьтӥ вал. Али 4 кырӟанэ вань ини.  Но рэп амалэн нырысьсэ гожтӥ. Мар ке но выльзэ оскалтэме потӥз.[/double_paragraph] [/row][row][double_paragraph][/double_paragraph][double_paragraph]Балезино ёрос, Ольга Наговицына. «Анай сюлэм» кырӟан, кылъёсыз Е. Касаткиналэн, крезьгурез Е. Чирковалэн.- Ужасько Дятьпи черкогуртысь клубын. «Оскон» ансамбле, семьяе, ӵош ужась эшъёсы мон понна висьыны концертэ лыктозы. Кырӟанме гожтӥз «Мынам Удмуртие» радиоысь иворчи, Исак гуртысь Елена Касаткина. Кырӟан туж сюлмыя, анай сюлэм сярысь, уго ачим но 3 нылпи будэтӥсько. Лэймыт гур, мур кылъёс, малпасько, кылзӥсьёслэсь сюлэмзэс вырӟытозы. Гуртамы, тае нырысь кылыкузы, куд-огъёсыз синкылиоссэс ик поттӥзы. Лапак бум-бум кырӟанъёслы «Элькуновидениын» вормоно ӧвӧл ук.[/double_paragraph] [/row][row][double_paragraph] [/double_paragraph][double_paragraph]Башкортостан, пиослэн «Ӧрӟи» ансамбльзы. «Мусо эше» кырӟан, кылъёсыз И. Самигуловалэн, крезьгурез А. Кайрановлэн.- Ми Татышлы ёросысь Нижнебалтачево гуртысь луиськом. Ансамбльмы 1978-тӥ арын кылдӥз. Отчы 7-8 кузя пиос ветлӥськом. Но конкурсэ ваньмы мыныны ум быгатэ - кин фермаын, кин школаын ужа. Конкурс сярысь Интернетысь адӟим но шуим: пиос, ойдо отчы пырыса адӟоме. Башкириын «Жингырты, удмурт кырӟан» конкурсын весь нырысетӥ интыос басьяськом. Адӟом Удмуртиысь коллективъёсты, соослэсь марлы ке дышетском.[/double_paragraph] [/row][row][double_paragraph] [/double_paragraph][double_paragraph]Эгра каргурт, «Эгра нылъёс» ансамбль. «Выль ар» кырӟан, кылъёсыз но крезьгурез Д. Чирковлэн.- Туэ Эгра каргурт но Эгра ёрос конкурсэ нимаз пырисько. Каргуртмылэсь данзэ утьыны конкурсэ мылкыд карисьёс вал ик, но милям кырӟанмы дась вал ни. Сое гожтӥз «Нефтяник» культура юртын ужась Денис Чирков. Ми, «Эгра нылъёс», кырӟаны яратӥськом пичи дырысенымы. Пӧламы вань ужбергатӥсь но, вуз карись но, завуч но, журналист но, культураын ужась но.[/double_paragraph] [/row][row][double_paragraph] [/double_paragraph][double_paragraph]Алнаш ёрос, «Ибырвесь» дуэт. «Куное ми лыктӥмы» кырӟан, кылъёсыз но крезьгурез З. Лебедевалэн.- Ми, Татьяна Колесникова но Тамара Берёзкина, ӵемысь ӵошен кырӟаськом, Сям-Какся культура юртын ужаськом. Дуэтмы кылем арын гинэ кылдӥз ай ке но,  калык милемыз яратӥз ни, уго котькуд шулдыръяськонын кырӟаськом. Конкурс азьын пичи кышканмы вань ке но, кужыммылы оскиськом. Вуриськисьмы Вера Берёзкина чебер дэремъёсмы борды пиджакъёс вуриз ни. Нош школаын дышетскисьёс дасязы эктон.[/double_paragraph] [/row] [row][double_paragraph] [/double_paragraph][double_paragraph] Кияса ёрос, «Мылкыд» ВИА. «Синъёсы тон шоры учко» кырӟан, кылъёсыз Д. Уткинлэн, крезьгурез И. Уткинлэн. - Группамес кылем арын кылдытӥзы вын-агайёс Игорь но Дмитрий Уткинъёс. Пыриське отчы 4 адями. Игорь Уткин гитараен шудыны дышетэ, Иван Долганов ужа заводын, Дмитрий Уткин - «Италмас» ансамбльын, Шамиль Бигташев кондиционеръёс пуктылэ. Репертуарамы тросэз кырӟанъёс Н. Уткинлэн, Уткин вын-агайёслэн атайзылэн. Ми кырӟанъёсты быдэсъяськом улэп крезьгур улсын - крезьгуро инструментъёсын шудыса, минусовкатэк. Азьланяз, гитара, барабан, синтезатор сяна, крезез но кубызэз кутыны малпаськом. [/double_paragraph] [/row][row][double_paragraph]  [/double_paragraph][double_paragraph] 7. Сьӧлта ёрос, «Забавушка» ансамбль. «Кулэ ӧй вал, но вал» кырӟан, кылъёсыз Г. Ивановалэн, крезьгурез А. Ворожцовлэн. - Элькун конкурсъёсы ансамбленымы трос пол пыриськылӥм ни ке но, «Элькуновидение» кадяз - ӧм на. Соин ик нуналлы быдэ репетировать кариськом. Кырӟанмы выль. Ансамблямы 7 адями ветлэ, ваньзы Сьӧлта культура юртын ужало. Огез балалайкаен шудэ, 2-ез - баянэн, контрабас но шыркун (бубен) чузъясько на. Озьы яратон сярысь кырӟанмес быдэстом фонограмматэк, улэп крезьгурен.  [/double_paragraph] [/row][row][double_paragraph] [/double_paragraph][double_paragraph] Татарстан, «Ньыль шуд» квартет. «Вордскем гуртэ» кырӟан, кылъёсыз А. Белоноговлэн, крезьгурез В. Никифоровлэн.- Менделеевск ёросысь Теремшур гуртын «Теремшур» ансамбль вань, но ӵемысь палэнэ потаны быдэс коллективен уг луы. Соин ик малпам квартет кылдытыны, озьы концертъёс но сётъяны, фестивальёсы но пыриськыны капчигес. Квартетлэн кужмыз куараос бордын, кышномурт но пиосмурт куараос куспазы шудо. Александр Белоногов кылбурчи одӥг пумиськонын Виктор Никифоровлы кылбур бичетсэ кузьмам, соя Виктор 60-лэсь ятыр кырӟан гожтӥз ни. 2 дисксэ поттӥз: огаз - 65, мукетаз - 43 кырӟан.  [/double_paragraph] [/row][row][double_paragraph] [/double_paragraph][double_paragraph] Сюмси ёрос, Татьяна Ипатова. «Мынам мылкыды» кырӟан, кылъёсыз Т. Ипатовалэн, крезьгурез А. Возисовлэн.- Мон кемалась малпасько вал ни пыриськыны «Элькуновидение» конкурсэ. Ачим ужасько Кильмезь нылпи юртын дышетӥсь-организатор луыса. Со сяна, «Кильмезьские зори» клубын аккомпаниатор луисько. Конкурс азьын сюлмы ик ёк! каре, уго нырысьсэ пыриськисько таӵе вожвылъяськонэ, нырысьсэ вуылӥ удмурт телевидение но. Жаляса верано, ми палан удмурт кылын шер верасько, нош конкурсын котыр удмурт кыл чузъяське.  [/double_paragraph] [/row][row][double_paragraph][/double_paragraph][double_paragraph]  Сарапул, «Вуюись» ансамбль. «Удмурт куара» кырӟан, кылъёсыз но крезьгурез Р. Трофимовалэн.- Ансамблямы 12-лэсь ятыр арлыдо но егит кырӟасьёс ветло. Тыршиськом быдэсъяны калык кырӟанъёсты, алигес, Кудымкарысь фин-угор фестивале пыриськыса, нырысетӥ инты басьтӥм. Ансамбленымы кивалтэ но кырӟанмес гожтӥз Раиса Трофимова. Ӟуч карын улӥськом бере, удмуртлыкмы ансамбльын, «Удмурт Кенеш» огазеяськонлэн ужъёсаз пальккиське. Кырӟанмылэн валтӥсь малпанэз но сюлэм висёнмы бордын: мед вӧлмоз удмурт куара быдэс дуннее.  [/double_paragraph] [/row][row][double_paragraph] [/double_paragraph][double_paragraph] Ижкар, Первомай ёрос, «Сузэръёс» трио. «Чеберай» кырӟан, кылъёсыз Т. Воронцовалэн, крезьгурез К. Широбоковалэн.- Конкурсэ мыныны анае ӵектӥз, - шуэ Ксения Широбокова. - Тыныд, пе, кужым кулэ - воксё корка котырысь ужъёсад выйид ни. Мынэсьтым мылкыдме ӝуто ӵошатсконъёс, вожвылъяськонъёс, отчы дасяськон. Конкурслы кырӟан но дась вал ни: кылъёссэ анаеным ӵош гожтӥм, крезьгурзэ ачим малпай. Ӧти сузэръёсме Дарияез но Марияез.  Соос соглаш луизы. Творчествоен вырисько ке, мылкыды ӝутске. [/double_paragraph] [/row][row][double_paragraph] [/double_paragraph][double_paragraph] Дэри ёрос, «Зарни гур» ансамбль. Кырӟан «Ойдо шуд золгес, арган», кылъёсыз но крезьгурез С. Беляевалэн.- Ансамблямы пыро «Гаруда» коллективысьтымы кырӟасьёс но гитараен шудӥсьёс. Азьвыл кырӟанъёсмы этно-фолк шӧмъем вал ке, таяз радэ - эстрадной. Со ик вылӥынгес инты басьтыны юрттоз шуыса оскиськом - кылем аръёсы 5-тӥ но 6-тӥ интыос басьям. Ёросамы милемыз тодо ни, ярато. Концертэ милемыз учкыны туж трос калык мыныны малпа, милемлы залын юрттӥськыны мар ке малпалом, пе.  [/double_paragraph] [/row][row][double_paragraph]  [/double_paragraph][double_paragraph] Эгра ёрос, Владимир Князев. «Пинал дырысьтым» кырӟан, кылъёсыз но крезьгурез А. Даниловлэн.- Ачим мон Зура черкогуртысь, дышетскисько УдГУ-ын, ужасько П. Чайковский нимо 2-тӥ крезьгуро школаын. Кылем арын пыриськи филармониен ортчытэм «Выль куара» конкурсэ,  отын кыкетӥ места басьтӥ. Дышетӥсе Анна Плотникова трос тодон-валан сётӥз. Со бӧрсьы асме сцена вылын йӧногес шӧдыны кутски, соин ик малпай «Элькуновидение» мыныны. Кырӟанлэн авторез А. Данилов сюрес лэсьтӥсьын ужа. Сюлмыз ялан кырӟа, али альбом поттон сярысь малпаське. [/double_paragraph] [/row][row][double_paragraph]  [/double_paragraph][double_paragraph] Глазов город, Ольга Перминова. «Мон шудо» кырӟан, кылъёсыз В. Васильевалэн, крезьгурез О. Перминовалэн.- «Элькуновидение» луонлык сётэ быгатонлыкъёстэ возьматыны. Жаль, мон удмурт кылын урод вераськисько. Но гуръёс удмурт кылбуръёслы гинэ гожъяны пӧрмытӥсько. Та мынам 4-тӥ удмурт кырӟанэ ни. Пичи дырысеным будэмын крезьгур пушкын - атае, Кизнерысь Михаил Андреев, ялан гуръёс гожъя. Ачим ужасько культура удысын, 6 ар талэсь азьло кылдытӥ «Пумитан» ансамбль, отчы пиналъёс ветло. Конкурсъёсы мон вормыны гинэ ветлӥсько!  [/double_paragraph] [/row][row][double_paragraph] [/double_paragraph][double_paragraph] Грак ёрос, Лидия Яковлева. «Ой, улом, улом али» кырӟан, кылъёсыз но крезьгурез В. Бородовалэн.- Мон Улын Йыраш клубын ужасько, ужрадъёс ортчытъясько, кивалтӥсько «Юраш» ансамблен. Конкурсэ туж пыриськеммы потэ вал, уго коллективенымы пӧртэм ёросъёсын концерт сётъяськом, но элькун фестивальёсы ум вуылӥське. Кырӟанмес гожтӥз В. Бородова, со нылпи садын воспитатель луыса ужа, ансамбле ветлэ. [/double_paragraph] [/row][row][double_paragraph]   [/double_paragraph][double_paragraph] [/double_paragraph] [/row] Пичи Пурга ёрос, Игорь Петров но Андрей Байсаров. «Аня» кырӟан, кылъёсыз но крезьгурез А. Байсаровлэн.- Ми капчи, калыклы усьтӥськем пиос. Андрей ужа полициын, Игорь - тылпу кысӥсь. Кыкнамы ик быдтӥмы Ижысь дышетӥсьёсты дасянъя колледжез. Отын пиослэн хоразы ветлӥм, сцена вылын кыкнамы ик пичи дырысен кырӟаськом ини, али но Брангуртамы концертъёсы пыриськылӥськом. Кылем арын ми «Ёросовидениын» нырысетӥ инты басьтӥмы, туэ тани «Элькуновидение» мынӥськом. Андрей, кышноезлы сӥзьыса, «Аня» кырӟан гожтӥз, сое быдэстом конкурсын.[row][double_paragraph]  [/double_paragraph][double_paragraph] Можга ёрос, Мария Гроздова. «Кизилиед» кырӟан, кылъёсыз М. Мамонтовалэн, крезьгурез В. Зверевлэн.- Крезьгурен вырон мон понна - хобби, эшъёсыным группа но кылдытӥм, Можгаын пӧртэм концертъёсы пыриськылӥськом. Ачим луисько «Можгинские вести» газетлэн валтӥсь редакторезлэн воштӥсез. Крезьгур дуннеын уяса ик, тодматски крезьгур гожъясен Влад Зверевен. Со школаын дышетске на ке но, ужъёсыз тунсыкоесь потӥзы. Газетысьтымы удмурт бамез дасясь Мария Мамонтова кылбуръёс гожъя. Озьы кырӟан пӧрмытӥм. [/double_paragraph] [/row][row][double_paragraph][/double_paragraph][double_paragraph] Шаркан ёрос, Павел Смирнов. «Ялан возьмаськод» кырӟан, кылъёсыз но крезьгурез П. Смирновлэн.- Али Шаркан ёрос культурая юртын режиссёр луыса ужасько. Ёросамы милям арлы быдэ «Ёросовидение» ортче, туэ отчы 20 кырӟасьёс но ансамбльёс пыриськизы. Кырӟан малпаны  кутски 12 аресысен. Озьы ке но удмурт кырӟанэ 3 гинэ али. Мар уг тырмы удмурт крезьгур дуннеын? Эстрадаын тросэз кырӟанъёс одӥг кадесь, кин ке шуэ, соос такмакъёслы матын. Кинлы кызьы потэ, дыр. Со понна ик «Элькуновидение» вань, солы луыса авторъёс но, кырӟасьёс но арысь аре будо. [/double_paragraph] [/row][row][double_paragraph]  [/double_paragraph][double_paragraph] Ижкар, Октябрь ёрос, Валерий Мадазимов. «Лулы - бадӟым экран» кырӟан,  кылъёсыз В. Мадазимовлэн, крезьгурез В. Мадазимовлэн, И. Милютинлэн. - Кырӟанэ кылдӥз, ӟуч кырӟанъёсты валчеяса. «Элькуновидение» пыриськыны кылем арын ик мылкыды вал ни, но кырӟан гожтӥсез дырыз дыръя шедьтыса ӧй вуы. Соин ик малпай ачим та уж борды кутскыны, юрттӥськиз на песянае. Та мынам нырысетӥ  уже, оскисько, отын нырысетӥ табаньын кадь трос комокъёсыз ӧвӧл. Ачим мон Яр ёросысь Байдагуртысь. Дышетски черчениея но технологияя дышетӥсе. Ужасько ресторанын бармен луыса. [/double_paragraph] [/row][row][double_paragraph]Left Side Content [/double_paragraph][double_paragraph] Дэбес ёрос, «Шудбур» ансамбль. «Мон вордӥськи пичи гуртын» кырӟан, кылъёсыз Э. Будиналэн, крезьгурез А. Тронинлэн.- Ансамбльмылы, «Элькуновиденилы» кадь ик, туэ 5 ар тырме. Эльвина Будина милемлы ялан кылбуръёссэ вуттэ, куддыр крезьгур но гожъяса ум вуиське. Кырӟан шыкысмы - быдэс концерт тыр. Ми ваньмы культура удысын ужаськом, ветлӥськом пичи гуртъёстӥ, кытын клубъёссы ӧвӧл, пересьёс, фермаын ужасьёс доры. Соос туж юн витё милемды. Кылем арын ёросмы конкурсын 4-тӥ инты басьтӥз. Туэ шуимы: талэсь улӥегес медам ваське!Right Side Content [/double_paragraph] [/row] * * *Конкурслэн финалэз ортчоз 4-тӥ шуркынмонэ. 22-тӥ коньывуонэ «Аксион» культурая юртын ортчем концерт дыръя быръёзы тужгес усто 12 номеръёсты. Соос  возьматэмын луозы «Мынам Удмуртие» канал пыр. Жюрилэн баллъёсыз борды учкисьёслэсь СМС-куараоссэс ватсаса, тодмо луоз вормись.Мария Векшина [ot-video type="youtube" url="https://youtu.be/OnbI9wj5OC4"] [ot-video type="youtube" url="https://youtu.be/9kiDxbUFdTw"]   Теги: Элькуновидение  